5.1.2.Pagamenti mill- baġit tal-UE

5.1.3.Sejħiet fuq il-Fond u l-irkupri

5.2.Evoluzzjoni tal-Fond

1.Introduzzjoni

L-għan ta' dan ir-rapport huwa li jiġu mmonitorjati r-riskji tal-kreditu merfugħin mill-baġit tal-UE li jirriżultaw mill-garanziji mogħtija u mill-operazzjonijiet ta' għoti b'self implimentati direttament mill-Unjoni Ewropea jew indirettament permezz tal-garanzija mogħtija għall-proġetti ta' finanzjament tal-BEI barra l-Unjoni.

Dan ir-rapport huwa ppreżentat skont l-Artikolu 149 tar-Regolament Finanzjarju li jitlob li l-Kummissjoni tirrapporta darba fis-sena lill-Parlament Ewropew u lill-Kunsill dwar il-garanziji tal-baġit tal-UE u r-riskji korrispondenti .

Ir-rapport huwa strutturat kif ġej: it-taqsima 2 tfakkar il-karatteristiċi ewlenin tal-operazzjonijiet garantiti mill-baġit tal-UE; diversi mekkaniżmi ta' mmaniġġar tal-kriżijiet addizzjonali oħra, li ma jimplikaw l-ebda riskju għall-baġit tal-UE, huma ppreżentati wkoll. It-taqsima 3 tispjega l-evoluzzjoni tal-operazzjonijiet garantiti. Imbagħad, it-taqsima 4 tenfasizza r-riskji ewlenin koperti mill-baġit tal-UE filwaqt li t-taqsima 5 tiddeskrivi l-attivazzjoni tal-garanziji u l-evoluzzjoni tal-Fond ta' Garanzija għall-azzjonijiet esterni ("il-Fond") .

Dokument ta' Ħidma tal-Persunal tal-Kummissjoni (SWD) jikkumplimenta dan ir-rapport b'sett ta' tabelli u noti ta' spjegazzjoni dettaljati. Huwa jipprovdi wkoll analiżi makroekonomika tal-pajjiżi li jibbenefikaw minn self u/jew garanziji tal-UE, li jirrappreżentaw il-biċċa l-kbira tal-iskopertura tal-Fond.

2.Operazzjonijiet garantiti mill- baġit tal-UE

Ir-riskji koperti mill-baġit tal-UE jirriżultaw minn varjetà ta' operazzjonijiet ta' għoti b'self u ta' garanziji li jistgħu jinqasmu f'żewġ kategoriji:

–self mogħti mill-Unjoni Ewropea b'għanijiet makroekonomiċi, jiġifieri self ta' assistenza makrofinanzjarja (MFA) lil pajjiżi terzi, self għall-bilanċ tal-pagamenti (BOP) li jagħti appoġġ lill-Istati Membri li mhumiex parti miż-żona tal-euro li qegħdin jiffaċċaw diffikultajiet fil-bilanċ tal-pagamenti, self mogħti skont il-mekkaniżmu Ewropew ta' stabbilizzazzjoni finanzjarja (EFSM) ; self mogħti b'appoġġ lill-Istati Membri li jkunu qed jiffaċċaw diffikulatjiet ekonomiċi serji kkawżati minn avvenimenti straordinarji li huma lil hinn mill-kontroll tagħhom, jew ikunu mhedda serjament minnhom; u huma normalment attivati f'konġunzjoni ma' appoġġ finanzjarju mogħti mill-Fond Monterarju Internazjonali (FMI);

–self b'objettivi mikroekonomiċi, jiġifieri self tal-Euratom u, l-aktar importanti, finanzjament mill-Bank Ewropew tal-Investiment ("il-BEI") ta' operazzjonijiet fi stati li mhumiex Stati Membri tal-UE ("finanzjament estern tal-BEI") li huma koperti b'garanziji tal-UE .

Il-finanzjament estern garantit tal-BEI, is-self tal-MFA u tal-Euratom lil pajjiżi terzi ilhom mill-1994 jiġu koperti mill-Fond, filwaqt li s-self tal-BOP, l-EFSM u l-Euratom lill-Istati Membri jiġi kopert direttament mill-baġit tal-UE.

Il-Fond ikopri inadempjenzi fuq is-self u l-garanziji fuq is-self mogħtija lil stati li mhumiex Stati Membri tal-UE jew għal proġetti fi stati li mhumiex Stati Membri tal-UE. Ġie stabbilit:

–biex jipprovdi "riżerva ta' likwidità" sabiex ikun evitat li wieħed jirrikorri għall-baġit tal-UE kull darba li jkun hemm inadempjenza jew pagament tard fuq self garantit; u

–biex joħloq strument ta' dixxiplina baġitarja billi jistabbilixxi qafas finanzjarju għall-iżvilupp tal-politika tal-UE fuq garanziji ta' self mill-Kummissjoni u l-BEI lil pajjiżi terzi .

Jekk pajjiżi terzi jsiru Stati Membri, is-self marbut ma' dawn il-pajjiżi ma jibqax kopert mill-Fond u r-riskju jkollu jiġġarrab direttament mill-baġit tal-UE. Il-Fond hu allokat mill-baġit tal-UE u jrid jinżamm f'ċertu perċentwal tal-ammont pendenti tas-self jew tal-garanziji fuq is-self koperti mill-Fond. Dan il-perċentwal, magħruf bħala r-rata fil-mira, bħalissa huwa ta' 9%. Jekk ir-riżorsi tal-Fond ma jkunux biżżejjed, il-baġit tal-UE jipprovdi l-fondi neċessarji.

Mekkaniżmi tal-immaniġġar tal-kriżijiet oħra li mhumiex koperti mill-baġit tal-UE

Bħala parti mir-reazzjoni għall-kriżi, ġew stabbiliti diversi mekkaniżmi oħra li, madankollu, ma jimplikaw l-ebda riskju għall-baġit tal-UE: